For bare at få et lille begreb om, hvor stort et opbud der skal til, når TV 2 holder kæmpe valgtræf i Nordkraft i Aalborg, er der hyret hunde helt fra både Fyn og Østjylland. Men selvom det ikke ligefrem er et hverdagsevent, skal der mere til at stresse politiet. - Vi er jo en del af pakken heroppe i forbindelse med den her “café”, I holder, siger Claus Severin tørt til TV2 Nord. Han er hundefører for Østjyllands Politi og står sammen med sin hund Balder for det omfattende sikkerhedstjek, der får Nordkraft i Aalborg til at minde om Heathrow på en charterdag. Siden i går, onsdag, har sikkerhedsfolk og teknikere arbejdet i døgndrift på at gøre Nordkraft klar til valgdækning. Det trækker både den politiske top i Danmark og ganske almindelige nordjyder til. Og det kræver sikkerhed. Alle skal tjekkes, også for mere alvorlige ting som bomber og våben. Det er til det formål både Østjylland - og Fyns Politi bistår Nordjyllands Politi. Og her spiller Balder, der er en Labrador på fem år, en “formel 1”, en nøglerolle som sprængstofhund. Se indslaget nederst. - Han er oplært i at finde eksplosiver og våben, til lige nøjagtig denne type arrangementer, forklarer Claus Severin. Generelt er det PET, der står for sikkerhedsvurderingen, “og der er vi en del af pakken,” som hundeføreren siger. - De udstikker ordrerne, men jeg kan selvfølgelig ikke komme ind på alt, hvad vi gør. Men der er hunden en meget god hjælper, forklarer hundeføreren, inden han løfter sløret for, hvorfor han tager den fem år gamle hund op på skulderen og fodrer den. - En hund skal finde sig i meget. Jeg løfter meget på ham, og hvis jeg skal kravle op ad en stige, er det meget praktisk for mig, så jeg kan bruge den anden hånd til at holde ved med.
Når så mange politikere er samlet som her i Nordkraft, sætter det et massivt sikkerhedsapparat igang.